དེ་ཐམས་ཅད་མཁྱེན་པ་ཉིད་ཀྱི་སེམས་དང་ལྡན་པ་དང་། དགེ་བའི་རྩ་བ་དེ་སེམས་ཅན་ཐམས་ཅད་ལ་བསྔོས་པའི་
རྒྱུ་གཉིས་ཀྱིས་སེམས་ཅན་ཐམས་ཅད་ལ་ཁྱབ་པར་བྱེད་དོ། དེ་ལྟ་བས་ན་བྱང་ཆུབ་སེམས་དཔའ་ཐབས་ལ་མཁས་
པ་ནི་སྦྱིན་པ་ཉུང་ངུ་ཡང་མང་པོར་བྱེད། མང་པོ་ཡང་དཔག་ཏུ་མེད་པར་བྱེད་དོ། ཞེས་གསུངས་ལ། སྦྱིན་པའི་འབྲས་
བུ་ཡང་ལོངས་སྤྱོད་གཅིག་པུར་མ་ངེས་ཏེ། བསམ་པ་དག་པ་དང་། མ་དག་པ་དང་། རྒྱ་ཆེ་བ་དང་། ཆུང་བ་དང་།
དངོས་པོ་དག་པ་དང་། དག་པ་དང་། སྨོན་ལམ་ཇི་ལྟར་བཏབ་པ་བཞིན་དུ་སྦྱིན་པའི་འབྲས་བུ་ཡང་དག་པ་དང་། མ་
དག་པ་དང་། རྒྱ་ཆེ་བ་དང་། ཆུང་བར་སྨིན་པས་ན། འདུལ་བ་ལུང་གཞི་ལས༑ ༼ཝཾ༽ འཕགས་པ་ཤཱ་རིའི་བུས་
རས་ཡུག་དང་། གྲི་གུ་དང་། སྐུད་པ་ཕུལ་ནས་སྨོན་ལམ་བཏབ་པས་རྣོ་བ་དང་། ཟབ་པ་དང་། ངེས་པར་འབྱེད་པའི་
ཤེས་རབ་དང་ལྡན་པར་གྱུར་ཅིང་། ༼ཞཾ༽ ཀུན་དགའ་བོས་གདུ་བུ་ཕུལ་བས་ཐོས་པ་མང་བ་དང་། ཐོས་པ་འཛིན་
པ་དང་། ཐོས་པ་བརྟན་པར་གྱུར་པར་གསུངས་པས། སྦྱིན་པའི་དངོས་པོ་ཐ་དད་པས་འབྲས་བུ་ཐ་དད་པ་བསྒྲུབ་པར་
གསུངས་ཤིང་། དེ་ཐམས་ཅད་ཀྱང་བྱང་ཆུབ་ཀྱི་སེམས་དང་བསྔོ་བས་ཁྱད་པར་དུ་བྱས་ན་རྫོགས་པའི་བྱང་ཆུབ་ཏུ་
སངས་རྒྱ་བར་འགྱུར་ཏེ། དེ་ཉིད་འདུས་པ་ལས། ཆོས་རྣམས་ནང་ན་སྦྱིན་པ་མཆོག ། བྱིན་ནས་བསོད་ནམས་ཐོབ་
པར་འགྱུར། སྦྱིན་པའི་ཕ་རོལ་ཕྱིན་རྫོགས་ནས། མྱུར་དུ་རྫོགས་པའི་སངས་རྒྱས་ཐོབ། ཅེས་གསུངས་པའོ། དེ་བས་
ན་ཞིང་དང་བསམ་པ་དག་ན། དངོས་པོ་ཆུང་ཡང་འབྲས་བུ་ཆེན་པོར་སྨིན་པ་དང་། མ་དག་ཀྱང་འབྲས་བུ་དག་པ་
སྨིན་པ་ཡོད་དེ། འདུལ་བ་ལུང་གཞི་ལས།